**VANEMLUSPROGRAMMI „IMELISED AASTAD“ KOOSTÖÖ PÕHIMÕTTED**

Tervise Arengu Instituudi (TAI) ja grupijuhi vahelise koostöö aluseks on koostöö põhimõtted, mis reguleerivad tõenduspõhise vanemlusprogrammi „Imelised aastad“ põhiprogrammi ja/või jätkuprogrammi rakendamist.

Kinnitame edaspidi TAI poolt rahastustaotlused neile grupijuhtidele, kellega on allkirjastatud koostööpõhimõtted ja kes on läbinud kvalifikatsiooni taastõendamise.

Koostöö grupijuhiga algab kuupäevast, mil TAI direktor on koostöö käskkirjaga kinnitanud ning TAI poolne kontaktisik on edastanud grupijuhile vastava kinnituse. Grupijuhtide nimekirja avaldab TAI veebilehel [www.terviseinfo.ee](http://www.terviseinfo.ee).

1. **Koostöö põhimõtetega lepitakse kokku, et grupijuht****:**
	1. paneb koostöös KOV-iga kokku koolitusgrupi sh vestleb lapsevanematega ja küsitleb neid enne koolituse algust, et välja selgitada nende motivatsioon, osalemisvalmidus, peamised probleemkohad jmt;
	2. teavitab TAI kontaktisikut uue koolitusgrupiga alustamisest vähemalt kaks nädalat enne koolitusgrupi algust;
	3. lähtub „Imeliste aastate“ koolituse elluviimisel grupijuhi manuaalist „Basic Preschool: A Comprehensive Program for Parents of Children Ages 3–6“ (põhiprogramm) või „Advanced Parent Program“ (jätkuprogramm);
	4. valmistab igal nädalal ette koolitusgrupi kohtumise ja -materjalid (kuni 8 tundi nädalas), muu hulgas:
		1. töötab läbi koolituskavad ja -materjalid;
		2. organiseerib koolituseks vajalikud materjalid ja tarvikud;
		3. võtab ühendust osalejatega, et täpsustada nende toimetulekut koolitusel õpitud oskustega;
	5. viib kaaskoolitajana läbi vanemlusprogrammi „Imelised aastad“ koolituskohtumisi 10–18 nädala jooksul 2–2,5 tundi nädalas olenevalt programmist ja sihtgrupist ning kogub osalejatelt tagasisidet iga koolitussessiooni lõpus;
	6. taotleb TAI-lt eelnevalt nõusolekut, kui „Imeliste aastate” koolitust on vaja läbi viia muudetud mahus;
	7. salvestab koolitussessioone ja analüüsib salvestusi vähemalt üks kord 2 aasta jooksul TAI poolt korraldatavatel supervisioonidel (sertifitseerimata grupijuht) ja vähemalt üks kord 3 aasta jooksul (sertifitseeritud grupijuht);
	8. jagab vanemlusprogrammi koolitusel osalejatele eel- ja järelküsitluse vormi ning kogu koolituse tagasiside ankeeti juhul, kui grupijuhi poolt läbiviidav grupp osaleb sel perioodil anketeerimise protsessis. Anketeerimise protsessis osalemisest teavitab TAI iga koolitusperioodi alguses;
	9. tagab programmi „Imelised aastad” materjalide kasutamisele kohalduva autoriõiguste kaitse ning nende rikkumise korral vastutab grupijuht TAI ees ulatuses, mille autoriõiguste hoidja Incredible Years, Inc. on seadnud TAI vastu. Autoriõiguste kaitse järgi on grupijuhil keelatud:
		1. teha koopiaid „Imeliste aastate“ koolitusmaterjalidest (välja arvatud osalejatele igaks koolitussessiooniks mõeldud jaotusmaterjalid);
		2. jagada „Imeliste aastate“ koolitusmaterjale väljaspool koolitust;
		3. kasutada „Imeliste aastate“ koolitusmaterjale osaliselt või täielikult mõne teise koolituse osana;
	10. kooskõlastab TAI-ga „Imeliste aastatega“ seotud avaliku (tele- ja raadiointervjuud, artiklid) kajastamise;
	11. tõendab programmi juhistele vastavat rakendamist läbi kvalifikatsiooni taastõendamise;
	12. kvalifikatsiooni taastõendamine toimub sertifitseeritud grupijuhi puhul iga kolme (3) aasta tagant ja sertifitseerimata grupijuhtide puhul iga kahe (2) aasta tagant;
	13. kellel on olnud gruppide läbiviimises vähemalt üheaastane paus või gruppide läbi viimist alustav grupijuht, kohtub kvaliteedi tagamiseks peer coachiga[[1]](#footnote-1) kahe (2) esimese grupi jooksul neli (4) korda. Samuti on kohustatud peer coachiga kohtuma grupijuhid, kes ei läbi kvalifikatsiooni taastõendamist;
	14. kontrollib, et TAI käest saadud koolitusmaterjalid ja tehnilised vahendid (videokaamera ja selle juurde käivad tarvikud) on kahjustamata ja töökorras ning kasutab neid heaperemehelikult;
	15. tagastab pärast koolitusgrupi lõppu TAI-le töövahendid (kaamera, statiiv), mis on talle antud koolituse läbiviimiseks, kui on teada, et lähema aasta jooksul uusi koolitusgruppe ei plaani;
	16. säilitab osalejate täidetud ankeedid (mida ei edastata TAI-le) ja iga koolitusgrupi puhul vähemalt kahe koolitussessiooni videosalvestused kahe (2) aasta jooksul, tagades nende kaitse juurdepääsu eest kolmandate isikute poolt;
	17. teavitab TAI kontaktisikut oma kontaktandmete muutumisest esimesel võimalusel;
	18. on oodatud tegema TAI-le ettepanekuid programmi sisu ja rakendamise kohta;
	19. tohib koolituse ajal kogutud andmeid, informatsiooni ja materjale teadus-, arendus- ja õppetöö või muudel eesmärkidel kasutada ainult TAI igakordsel eelneval kirjalikul nõusolekul, arvestades seejuures asjaoluga, et nimetatud tegevuse eest ei tohi grupijuht saada tulu.
2. **Koostöö põhimõtetega lepitakse kokku, et TAI:**
	1. tagab grupijuhile programmi manuaali ja DVD-d, mille kättesaamist kinnitab grupijuht kirjalikult;
	2. väljastab tõendi osalejatele, kes on koolitusprogrammi läbinud kindlaks määratud mahus;
	3. saadab grupijuhile kokkuvõtte koolitusgrupi anketeerimise tulemustest;
	4. korraldab grupijuhtidele supervisioone vähemalt kaks (2) korda aastas;
	5. korraldab grupijuhtidele täiendkoolitusi vähemalt üks (1) kord aastas;
	6. pakub grupijuhile nõustamisvõimalust peer coachiga vähemalt 1 kord grupi toimumise jooksul;
	7. edastab grupijuhile info supervisiooni ja täiendkoolituse toimumise kohta vähemalt kuu aega varem;
	8. jagab infot sertifitseerimisvõimaluste kohta ja juhendab sertifikaadi taotlejaid.
	9. omab õigust kontrollida koolituskohtumiste toimumist ja koolitusprogrammi edastamise kvaliteeti ning pidada arvestust grupijuhi osalemise kohta supervisioonidel, peer coach’iga kohtumistel ja täiendkoolitustel.
3. **Koostöö peatamine, muutmine ja lõppemine**
	1. Mõlemad pooled vastutavad koostööpõhimõtete täitmise eest.
	2. TAI-l on õigus koostöö grupijuhiga peatada või lõpetada, kui ilmnevad asjaolud, mis annavad TAI-le alust arvata, et grupijuhi tegevus on vastuolus vanemlusprogrammi „Imelised aastad“ koostöö põhimõtetega. Nimetatud alusel koostöö lõpetamise korral ei ole TAI kohustatud kaasama isikut edasisesse „Imeliste Aastate“ programmi.
	3. TAI-l on õigus lõpetada koostöö kõigi või osade grupijuhtidega, kui muutuvad programmi olulised tingimused.
	4. TAI-l on õigus koostöötingimusi ühepoolselt muuta, andes sellest grupijuhtidele teada e-kirjaga. Grupijuhil on õigus muutunud tingimustega mitte nõustuda, andes sellest TAI kontaktisikule e-kirjaga teada. Sellisel juhul kaotavad koostööpõhimõtted kehtivuse alates hetkest kui TAI kontaktisik sai grupijuhi poolse muutunud tingimuste ülevõtmise keeldumise e-kirja. Pooled võivad leppida kokku ka muus kehtivuse lõppemise tähtajas.
	5. Grupijuhil on õigus koostöö lõpetada, teatades sellest TAI poolsele kontaktisikule vähemalt 90 päeva ette.
1. Supervisioonil ja peer coach’iga kohtumisel töötatakse videoklipi alusel, mille on koolituse ajal salvestanud grupijuht. [↑](#footnote-ref-1)